แบงก์โน้ตส์
ปรบมือกันลั่นบางขุนพรหม เมื่อ ม.ร.ว.ปรีดิยาธร เทวกุล ประธานกรรมการสถาบันป๋วย อึ๊งภากรณ์
31 ต.ค. 2555

ช่วยกันเชิดชู
ปรบมือกันลั่นบางขุนพรหม เมื่อ ม.ร.ว.ปรีดิยาธร เทวกุล ประธานกรรมการสถาบันป๋วย อึ๊งภากรณ์ ดึง ประสาร ไตรรัตน์วรกุล ผู้ว่าการแบงก์ชาติ วิฑูรย์ สิมะโชคดี ปลัดกระทรวงอุตสาหกรรม ประธานกรรมการสถาบันพัฒนาวิสาหกิจขนาดกลางและขนาดย่อม ชาติศิริ โสภณพนิช กรรมการผู้จัดการใหญ่แบงก์กรุงเทพ ประธานสมาคมธนาคารไทย มาลงนามร่วมกัน
เป้าหมาย คือ ส่งเสริมผลักดันให้ธุรกิจเอสเอ็มอีอันเป็นเส้นเลือดหลักของเศรษฐกิจไทย ให้ทำธุรกิจโดยยึดหลักธรรมาภิบาลอย่างจริงจัง 
หม่อมอุ๋ย บอกว่า ธุรกิจเอสเอ็มอีที่มีอยู่ 2.9 ล้านราย มีบทบาทต่อความมั่นคงและการเจริญเติบโตทางเศรษฐกิจของประเทศอย่างมาก มีผลผลิตคิดเป็นสัดส่วนถึง 40% ของจีดีพี มีการจ้างงานถึง 70% ของการจ้างงานรวม 
จึงมีส่วนช่วยกระจายรายได้และการมีงานทำของคนในสังคม สำคัญเหมือนเส้นเลือดฝอยที่หล่อเลี้ยงเศรษฐกิจไทย
ทั้ง 4 สถาบันจึงจะร่วมมือกันวางหลักเกณฑ์ สรรหา เผยแพร่ธุรกิจเอสเอ็มอีที่มีธรรมาภิบาล เอาใจใส่ต่อผู้บริโภค ดูแลพนักงาน คำนึงถึงสังคมและสิ่งแวดล้อม
โดยจะมีพิธีมอบรางวัลให้แก่ธุรกิจที่มีธรรมาภิบาลดีเด่นเป็นประจำ ในวันที่ 9 มี.ค.ของทุกปี ซึ่งตรงกับวันเกิดของอาจารย์ป๋วย เพื่อเป็นเกียรติ เป็นขวัญกำลังใจ เป็นแบบอย่างที่ดี